# 1.3 Presentamos o reto

## Glosario

## Ilustración

Definición:

  Debuxo ou representación visual que se engade a un texto para axudar a comprendelo mellor ou facelo máis atractivo.

Exemplo:

  Fixen unha ilustración cun sol sorrinte para acompañar a nosa historia sobre a alegría.

## Narrativa

Definición:

  Forma de contar unha historia, estruturada normalmente en introdución, nó e desenlace.

Exemplo:

  A súa narrativa era tan envolvente que escoitabamos abraiadas.

## Tradición oral

Definición:

  Conxunto de coñecementos, contos, lendas e costumes transmitidos de xeración en xeración a través da palabra falada.

Exemplo:

  A miña avoa contoume unha lenda sobre un moucho que voaba nos días de treboada. É parte da tradición oral da aldea.

# O reto

Cando a creatividade se une ás emocións, nacen historias que nos fan rir, chorar, lembrar e soñar. Este reto é unha oportunidade para aprender a recoñecer o que sentimos, compartilo co mundo e gardalo nun libro moi especial que quedará na biblioteca do cole. Así contribuiremos á educación de calidade e fomentaremos a nosa contorna, como propoñen os ODS 4 e 11.

O noso reto será crear “O gran libro das emocións”, unha recompilación de historias que transmitan sentimentos e experiencias. Podes escoller entre dúas opcións:

- Recoller unha historia ou lenda da contorna, contada por un familiar ou atopada por escrito, e analizala.
- Inventar unha historia nova que represente unha emoción concreta.

Para acadar este reto, traballaremos paso a paso nos seguintes desafíos:

## Primeiro reto:

### Investiga, escoita ou imaxina

- Busca e trae unha historia da túa contorna ou inventa unha nova co teu grupo.
- A historia debe transmitir claramente unha emoción. Esa será a que representaredes no libro.

## Segundo reto:

### Escribe e dá forma

- Escribe a historia coidando a estrutura narrativa (introdución, nó, desenlace). Vas poder inventala ou transcribir unha que coñezas.
- Usa correctamente os determinantes, a concordancia e a ortografía traballada (como o uso de cc/ct e h).
- Expresa ben a emoción escollida.

## Terceiro reto:

### Crear a páxina para o libro

- Elabora unha páxina con título, historia e unha ilustración ou imaxe que acompañe.
- Etiqueta a historia coa emoción que representa. Farémolo cun código de cores.
- Organizaremos todas as historias por emocións no libro final.

## Cuarto reto:

### Facelo accesible para todas e todos

- Adapta a historia para todas as persoas: podes engadir pictogramas, sinónimos ou explicacións.
- De maneira opcional, podes gravar a historia en audio e xerar un código QR para que outras persoas poidan escoitala. Que che parece?
- Así conseguiremos que o noso libro sexa para todas as persoas, sen importar como lles guste máis ler ou comprender.

## Reto final

### Compartimos emocións

- Cada grupo presentará a súa historia á clase, contando como naceu e como a emoción se expresa no relato.
- O gran libro das emocións quedará como un tesouro compartido na nosa biblioteca.

Preparados/as para comezar? Este será un traballo colaborativo onde a vosa creatividade e sensibilidade serán a clave. As vosas historias poden facer sentir, entender… e mesmo transformar.

## Lectura facilitada

Imos facer un libro moi especial para a biblioteca do colexio.

Ese libro terá historias sobre como nos sentimos.

Chamámoslle “O gran libro das emocións”.

Este traballo axuda ao recoñecemento

e expresión das emocións.

Traballamos en equipo un reto que forma parte dos ODS 4 e 11.

Podemos facer este libro de dúas formas:

- Buscar unha historia ou lenda real da nosa familia, do pobo ou da escola.
- Inventar unha historia nova sobre unha emoción como a alegría, o medo ou a tristura.

Imos conseguir este reto facendo catro pasos, un por un:

Primeiro reto: buscade unha historia da vosa zona

ou inventade unha nova que teña unha emoción clara.

Segundo reto: escribide a historia (inventada ou real)

con introdución, nó e desenlace.

Usade ben as palabras e expresade a emoción.

Terceiro reto: Facede unha páxina para o libro con título, historia e debuxo.

Poñede a emoción da historia cunha cor.

Xuntaremos todas as historias por emocións nun libro.

Cuarto reto: adaptade a historia para que a entendan

todas as persoas, con debuxos ou explicacións.

Tamén podedes gravala en audio e facer un código QR para escoitala.

Reto final: cada grupo contará a súa historia á clase

e a emoción aparece nela.

O libro das emocións será para todos!

Estades preparados e preparadas?

Este traballo farémolo en equipo e cada un de vós é moi importante.

As vosas historias poden facer sorrir, pensar… e sentir.

## Audio

audio/mpeg
Elaboración propia (proxecto cREAgal) con apoio de IA voz sintética xerada co modelo Celtia. O reto (CC BY-NC-SA)

# Que conseguirás ao finalizar o reto?

- Recoñecer e expresar emocións a través da creación de historias que conectan co que sentimos.
- Coñecer e aplicar os elementos necesarios para escribir unha narrativa clara, ben estruturada e con sentido emocional.
- Valorar a importancia da tradición oral, da escoita activa e da transmisión de historias dentro da nosa contorna familiar e cultural.
- Mellorar a túa expresión escrita en galego, usando correctamente os determinantes, a concordancia e a ortografía traballada.
- Desenvolver habilidades creativas para crear personaxes, escenarios e ilustracións que acompañen e dean forza ao relato.
- Aprender a traballar en equipo, compartindo ideas, tomando decisións xuntos e respectando as achegas dos compañeiros/as.
- Facer accesibles os vosos textos a todas as persoas, empregando recursos como pictogramas, audio ou sinónimos.
- Compartir a vosa historia co grupo e formar parte dun libro colectivo que quedará na biblioteca do colexio.
- Reflexionar sobre o proceso de aprendizaxe a través do diario de aprendizaxe e das presentacións finais.

## Lectura facilitada

- Saberás recoñecer como te sentes.
- Aprenderás a contar emocións cunha historia.
- Escoitarás historias doutras persoas.
- Mellorarás o teu galego.
- Crearás personaxes e debuxos.
- Traballarás ben en grupo.
- Farás que todos poidan entender o teu texto.
- Contarás a túa historia na clase.
- O teu conto quedará no libro da biblioteca.
- Pensarás no que aprendiches durante o reto.

## Audio

audio/mpeg
Elaboración propia (proxecto cREAgal) con apoio de IA voz sintética xerada co modelo Celtia. Obxectivos finais (CC BY-NC-SA)

# Diario de aprendizaxe

Acode ao diario de aprendizaxe e plasma aí as primeiras reflexións sobre o aprendido. Cubre coa túa información.

## Lectura facilitada

Escribe no apartado da Fase 1 do teu diario de aprendizaxe.

Valora o teu traballo no diario de aprendizaxe.

## Audio

audio/mpeg
Elaboración propia (proxecto cREAgal) con apoio de IA voz sintética xerada co modelo Celtia. DA fase 1 (CC BY-NC-SA)

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)