# Instrutivos

## Glosario

## Cantidade

Definición:

  Número ou medida que indica canto hai dun grupo de cousas ou dunha substancia.

Exemplo:

  Necesitamos saber a cantidade exacta de fariña para facer o biscoito.

## GPS (Sistema de Posicionamento Global)

Definición:

  Sistema que permite saber a localización exacta dun lugar na Terra, grazas aos sinais enviados por satélites a dispositivos como móbiles ou navegadores.

Exemplo:

  Activou o GPS do móbil para atopar o camiño ao museo.

## Sistemático

Definición:

  Que segue unha orde ou método organizado no que todas as partes están relacionadas entre si.

Exemplo:

  Fixo un traballo sistemático, clasificando os datos paso a paso.

## Titorial

Definición:

  Guía explicativa que amosa como usar unha ferramenta ou realizar unha tarefa paso a paso.

Exemplo:

  Vimos un titorial en vídeo para aprender a usar a nova aplicación.

# Principais características dos textos instrutivos

Son textos nos que se ofrece de xeito organizado e sistemático a información que precisa o receptor para poder levar a cabo unha acción de xeito correcto.

Son un tipo de textos moi comúns na vida cotiá xa que os podemos atopar para realizar unha receita de cociña, montar un xoguete ou un moble que chega á casa desmontado en pezas, por poñer algúns exemplos.

A función deste tipo de textos é guiar nos procedementos necesarios para chegar a un fin, dunha maneira clara, detallada e precisa.

Na aula, estamos moi acostumados a escoitar ao profesorado empregar textos instrutivos cando nos explican actividades, por exemplo os pasos para resolver problemas pero tamén é moi habitual ver ou escoitar vídeos, ler ou ver titoriais moi variados, ler o folleto das instrucións que aparece na caixa do novo electrodoméstico que mercamos, seguir as indicacións do GPS para chegar a un lugar, coller o cartón coas instrucións do novo xogo de mesa que estreamos...

## Lectura facilitada

Son textos nos que se ofrece de xeito organizado e sistemático a información

que precisa o receptor para poder levar a cabo unha acción.

Son un tipo de textos moi comúns na vida cotiá.

A función deste tipo de textos é guiar nos procedementos necesarios para chegar a un fin,

dunha maneira clara, detallada e precisa.

Na aula escoitamos ao profesorado

empregar moitos e moi variados textos instrutivos.

## Audio

audio/mpeg
Elaboración propia (Proxecto cREAgal) con apoio de IA, voz sintética xerada co modelo Celtia. . Principais características dos textos instrutivos. (CC BY-NC-SA)

# Estrutura dos textos instrutivos

A estrutura destes textos normalmente é a seguinte:

## Introdución

Aparece un título, un índice e normalmente aparece a finalidade do que se vai conseguir seguindo as instrucións.

## Ingredientes ou materiais precisos

Lista de todo aquilo que se precisa: ingredientes, outros materiais, ferramentas, útiles de traballo... sempre especificando cantidades, número de unidades... dependendo do tipo de texto que teñamos en fronte.

## Preparación ou procedemento

Nesta parte virán indicados, polo miúdo, todos os pasos que se teñen que levar a cabo para conseguir a meta proposta na introdución.

## Imaxes

Dependendo do texto, pódense poñer imaxes para facilitar a comprensión da persoa que está levando a cabo os pasos.

## Lectura facilitada

A estrutura destes textos é :

Introdución:

Aparece un título, un índice

e normalmente aparece a finalidade

do que se vai conseguir seguindo as instrucións.

Ingredientes ou materiais precisos:
Lista de todo aquilo que se precisa:

ingredientes, outros materiais e

ferramentas, entre outros.

Preparación ou procedemento:
Os pasos que se teñen que levar a cabo

para conseguir a meta proposta na introdución.

Dependendo do texto,

pódense poñer imaxes

para facilitar a comprensión.

## Audio

audio/mpeg
Elaboración propia (Proxecto cREAgal) con apoio de IA, voz sintética xerada co modelo Celtia. . Estructura dos textos instrutivos. (CC BY-NC-SA)

# Como facer unhas sobremesas para chupar os dedos

Gústache cociñar?

Axúdaslle a túa familia a preparar algún prato especial?

Como explicamos con anterioridade as receitas de cociña son un tipo de texto instrutivo porque ofrecen de xeito organizado a información que precisa alguén para levar a cabo unha acción de xeito correcto.

Na páxina O Portal da Lingua Galega podedes atopar exemplos de sobremesas moi sinxelas para facer: Unha macedonia de froitas, un xeado de cacao, unha torta de amorodos ou unha torta de chocolate, por cal te decantas?

Escolle unha e a continuación escoita e le a información.

Agora tócache a ti...que sobremesa queres preparar? Estamos desexando ver as instrucións precisas para probar nas nosas casas a facelo.

Cubre o seguinte guión de xeito escrito:

Pasos para realizar unha receita (CC BY)

Pasos para realizar unha receita (odt)

Pasos para realizar unha receita (pdf)

E agora para rematar, explícao de xeito oral, gravándote co programa Audacity para que todos e todas poidamos escoitarte. É moi sinxelo. Visualiza o seguinte vídeo e logo faino no teu ordenador.

## Como gravar con Audacity

espazoAbalar. VID LIN 5PRI REA01 GRAVAUDACITY (CC BY)

## Lectura facilitada

Se che gusta cociñar

na páxina O Portal da Lingua Galega

podedes atopar exemplos

de sobremesas moi sinxelas:

Unha macedonia de froitas.

Un xeado de cacao.

Unha torta de amorodos

Ou unha torta de chocolate.

As receitas de cociña

son un tipo de texto instrutivo.

Escolle unha receita,

a continuación escoita e

le a información.

Agora tócache a ti...que sobremesa queres preparar?

Escribe as instrucións precisas:

Cubre o seguinte guión de xeito escrito:

Agora para rematar,

explícao de xeito oral,

gravándote co programa Audacity

para que todos e todas podamos escoitarte.

É moi sinxelo.

Visualiza o seguinte vídeo e

logo faino no teu ordenador.

## Audio

audio/mpeg
Elaboración propia (Proxecto cREAgal) con apoio de IA, voz sintética xerada co modelo Celtia.. Como facer unhas sobremesas para chuparse os dedos. (CC BY-NC-SA)

# Le seguindo as instrucións

1. Fai un bocadillo daquilo que máis che guste. Quen di un...di dous.
2. Espreme laranxas para ter un vaso con zume de laranxa preto. Se é posible, emprega tamén un limón. (Todo o mundo sabe que os trasnos detestan o cheiro a limón.)
3. Leva unha camiseta posta, pero ten á man unha chaqueta por si vai frío no medio da historia.
4. Por se acaso, mete un dente de allo dentro do peto do pantalón ou da chaqueta. Tamén podes comer un, que disque son moi sans.
5. Se o necesitas, vai ao baño e fai o que teñas que facer.
6. Debuxa un círculo e ponte dentro del. Só poderás saír se pechas antes o libro. Por nada do mundo saias do círculo deixando o libro aberto.
7. Se es dos que len no baño, non esquezas trazar o círculo debaixo dos pés. Non cho dixen, pero para facer o círculo podes empregar pintura, sal, outros libros (sempre pechados e, a poder ser, en galego) ou mesmo xoguetes. Isto vale tamén se es dos que len na cama.
8. Asegúrate de ter a televisión, a radio, a tableta ou o computador apagados.
9. Nunca, en ningunha circunstancia, metas un dedo no nariz. Algúns espíritos aproveitan este xesto para meterse dentro dos corpos.
10. Se sentes a necesidade de rañar o cu, asegúrate de facelo sen que ninguén te mire. Non é que vaia ocorrer nada malo, pero é unha falta de educación.
11. Antes de comezar a historia deberás facer tres flexións, pegar tres chimpos e berrar: <<Gústame moito ler!>>.
12. Se non liches o limiar, faino! Evitarache catastróficas consecuencias.
13. Agarda a que o reloxo indique que case é medianoite.

Unha vez feito todo isto, estarás preparado ou preparada para comezar este libro sen temor a que ocorra nada fóra do normal.

Isto último, de calquera xeito, non cho podemos asegurar.

No recadro final tes que asinar para dar a túa conformidade con todas estas normas.

Fragmento de Alonso Diz, M. A. (2022). Instrucións para ler este libro. Vigo. Edicións Xerais, (Adaptado)

## Lectura facilitada

Para ler este libro sen sustos, fai o seguinte:

1. Prepara un bocadillo ou dous
2. Fai un e zume de laranxa con limón (os trasnos non lle gusta o limón!).
3. Colle unha chaqueta por se fai frío no medio da historia.
4. Leva un dente de allo no peto.
5. Vai ao baño antes.
6. Debuxa un círculo no chan e ponte dentro. Non saias ata pechar o libro!
7. Se les no baño, fai un círculo debaixo dos pés.
8. Apaga a televisión, radio, tableta ou ordenador.
9. Non metas o dedo no nariz (os espíritos poden entrar!).
10. Se tes que rascar o cu, que non te vexa ninguén.
11. Antes de empezar, fai tres flexións, tres saltos e berra: "Gústame moito ler!".
12. Le o limiar do libro para evitar problemas.
13. Espera a que sexa case medianoite.

Se fas todo isto, estarás listo para ler o libro.

Pero non podemos asegurar que non pase nada raro!

Tes que asinar ao final para

dicir que estás de acordo

con estas regras.

Fragmento de Alonso Diz, M. A. (2022). Instrucións para ler este libro. Vigo. Edicións Xerais

## Audio

audio/mpeg
Fragmento de Alonso Diz, M. A. de Instrucións para ler este libro (Proxecto cREAgal) con apoio de IA, voz sintética xerada co modelo Celtia.. Le seguindo as instrucións (CC BY-NC-SA)

# Contesta sobre o que liches

# Pregunta 1

Para ler o libro "Instrucións para ler este libro" é preciso que prepares 1 bocadillo de chourizo e prepares un zume de pomelos con limón.

Verdadeiro Falso

# Retroalimentación

Falso

Le con atención as instrucións 1 e 2..

# Pregunta 2

No peto do pantalón ou chaqueta é preciso que metas un dente de allo porque é moi san.

Verdadeiro Falso

# Retroalimentación

Verdadeiro

Le con atención a instrución número 4.

# Pregunta 3

Se es das persoas que len no baño, non te esquezas de debuxar con salsa de tomate un cadrado e meter os pés dentro.

Verdadeiro Falso

# Retroalimentación

Falso

Le con atención a instrución número 7.

# Pregunta 4

Asegúrate de ter a televisión e a radio ancendida e co son ben alto porque axuda a concentrarse para a lectura.

Verdadeiro Falso

# Retroalimentación

Falso

Le con atención a instrución número 8.

# Pregunta 5

É recomendable ler o limiar que fixo Antón Cortizas do libro.

Verdadeiro Falso

# Retroalimentación

Verdadeiro

Le con atención a instrución número 12.

# Pregunta 6

Agarda a que sexa medianoite para comezar esta aventura.

Verdadeiro Falso

# Retroalimentación

Falso

Le con atención a instrución número 13.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)